钦定古今图书集成/明伦汇编/宫闱典/第050卷 > 海陵高修仪
## 钦定古今图书集成/明伦汇编/宫闱典/第050卷 > 海陵高修仪

按《金史后妃传》：修仪高氏，秉德弟糺里妻也。海陵杀
诸宗室，释其妇女，宗本子莎鲁刺妻，宗固子胡里刺
妻，胡失来妻，及糺里妻，皆欲纳之宫中，讽宰相奏请
行之。使徒单贞讽萧裕曰：“朕嗣续未广，此党人妇女，
有朕中外亲，纳之宫中，何如？”裕曰：“近杀宗室，中外异
议纷纭，奈何复为此邪？”海陵曰：“吾固知裕不肯从。”乃
使贞自以己意讽裕，必欲裕等请其事。贞谓裕曰：“上
意已有所属，公固止之，将成疾矣。”裕曰：“必不肯已，唯
上择焉。”贞曰：“必欲公等白之。”裕不得已，乃具奏，遂纳
之。未几，封高氏为修仪，加其父高耶鲁瓦辅国上将
军，母完颜氏封密国夫人。高氏以家事诉于海陵。海
陵自熙宗时见悼后干政，心恶之，故自即位，不使母
后得预政事，于是遣高氏还父母家。诏尚书省：“凡后
妃有请于宰相者，收其使以闻。”